Diari Oficial de la Generalitat Valenciana


Sumari del DOGV 5436, del 25-01-2007 (2006/15332)

ORDE de 15 de desembre de 2006, del conseller d'Infraestructures i Transport, per la qual es convoquen beques per a la realització de pràctiques professionals en la Secretaria Autonòmica de Telecomunicacions i Societat de la Informació.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5436

Data del DOGV
:   25-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/15923


Data del document
:   15-12-2006

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * enginyer
    * ajuda pública
    * professió de la comunicació
    * professió de la informàtica
    * professió jurídica
    * suport econòmic
    * assignació per estudis

El Decret 182/2004, d'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport, atribuïx a la Secretaria Autonòmica de Telecomunicacions i Societat de la Informació, en l'article 23.1, entre altres, les funcions de planificació, direcció, impuls i desplegament de les polítiques del Consell de la Generalitat en matèria d'incorporació de la Comunitat Valenciana a la societat tecnològica i del coneixement, com també la promoció de la investigació relacionada amb el dit àmbit competencial.
És, precisament, dins del dit planejament, paradigmàticament representat en la nova estratègia en matèria de telecomunicacions avançades i societat tecnològica i del coneixement, denominada Avantic 2004-2010, la Comunitat Valenciana Avançant amb les Tecnologies, presentada el 12 de maig de 2004 pel president de la Generalitat Valenciana, on els aspectes formatius, enllaçats estretament amb l'exercici d'activitats o pràctiques professionals, adquirixen una especial rellevància, que des de l'administració pública es pretén dinamitzar i fomentar.
Per això, i entre les accions dirigides a promocionar la incorporació de la societat valenciana a la societat tecnològica i del coneixement, especialment en els àmbits de les relacions socials, econòmiques i de major impacte amb els ciutadans, s'emmarca esta nova convocatòria per a preparar professionals competents, sobre la base de la realització de pràctiques en este departament de l'administració autonòmica, i amb l'objectiu de procurar una societat tecnològica i del coneixement més accessible per a tots.
En este sentit, i a proposta de la Secretaria Autonòmica de Telecomunicacions i Societat de la Informació, la Conselleria d'Infraestructures i Transport, per mitjà d'esta orde, convoca 14 beques en matèria d'informàtica i telecomunicacions, una beca en matèria de documentació i dos beques en matèria jurídica per a la realització de pràctiques professionals en estes matèries dins d'aquell òrgan superior de la Generalitat.
Fonaments jurídics
1. L'article 35 de la Llei 5/1983, de 30 de desembre, de Govern Valencià.
2. La Llei 38/2003, de 17 de novembre, General de Subvencions, i el seu Reglament aprovat pel Reial Decret 887/2006, de 21 de juliol.
3. L'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
4. El Decret 182/2004, d'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport (DOGV núm. 4.857, de 6 d'octubre).
5. El Decret 108/1992, de 6 de juliol, del Govern Valencià, pel qual es regula la concessió de beques.
6. L'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.
ORDENE
Primer
Convocar 17 beques per a la realització de pràctiques professionals en la Secretaria Autonòmica de Telecomunicacions i Societat de la Informació de la Conselleria d'Infraestructures i Transport, en matèria d'informàtica, telecomunicacions, documentació i assumptes jurídics.
Segon
Aprovar les bases que s'hi adjunten i que han de regir la convocatòria.
Tercer
L'import total de les beques és de 163.000 euros, que serà finançat a càrrec de la línia T4009000, del programa 39.74.08.587.34.4 o equivalent del pressupost de la Generalitat per al 2007, i el mencionat import estarà condicionat a l'existència de crèdit adequat i suficient en el pressupost de la Generalitat per al dit exercici.
Quart
L'orde entrarà en vigor l'endemà de la publicació en el Diari Oficial de la Generalitat.
Contra esta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 15 de desembre de 2006
El conseller d'Infraestructures i Transport
JOSÉ RAMÓN GARCÍA ANTÓN
BASES DE LA CONVOCATÒRIA
Primera. Objecte
L'objecte de la present convocatòria és la concessió de beques en matèria d'informàtica, telecomunicacions, documentació i assumptes jurídics, per a la realització de pràctiques professionals en la Secretaria Autonòmica de Telecomunicacions i Societat de la Informació de la Conselleria d'Infraestructures i Transport.
Les beques es convoquen en règim de concurrència i competitivitat, d'acord amb l'article 8 de la de la Llei General de Subvencions, i es concreten en els principis següents:
a) Publicitat, transparència, concurrència, objectivitat, igualtat i no-discriminació.
b) Eficàcia en el compliment dels objectius fixats per l'administració.
c) Eficiència en l'assignació i la utilització dels recursos públics.
Segona. Nombre i destinació de les beques
Les beques seran un total de 17. Les pràctiques es realitzaran en les àrees adscrites a la Direcció General de Telecomunicacions i Investigació, de la Secretaria Autonòmica de Telecomunicacions i Societat de la Informació.
La distribució d'estes 17 beques és la següent:
- 14 beques d'informàtica i telecomunicacions. Les activitats que s'han de realitzar són: desenrotllament de pàgines web, disseny electrònic de formularis, gestió de xarxes d'àrea LAN i WAN, disseny, gestió i actualització dels Sistemes de Gestió del Coneixement (BDKM), telecomunicacions veu i dades, anàlisi de servicis i temes de telecomunicacions, etc.
- 1 beca de documentació en activitats com ara l'organització de la informació relacionada amb procediments administratius.
- 2 beques en assumptes jurídics en activitats com ara anàlisi de normativa reguladora o relacionada amb les modernes tecnologies de la informació i les comunicacions (informàtica, audiovisual, telecomunicacions), servicis de societat de la informació, protecció de dades de caràcter personal, firma electrònica avançada, etc.
Tercera. Duració de les beques
El període de duració de les beques serà de nou mesos i mig corresponents a l'exercici 2007, i estes començaran segons el que disposa la resolució d'adjudicació.
Quarta. Dotació i pagament de les beques
Cada una de les beques està dotada amb 1.000 euros bruts mensuals, que es pagaran a càrrec de la línia T4009 del programa 98.91.38.649.64.8 o equivalent del pressupost de la Generalitat Valenciana per a l'exercici 2007, i estaran condicionades al fet que hi haja consignació econòmica per a este concepte en el pressupost de la Generalitat Valenciana per a l'esmentat exercici.
L'import de les beques s'abonarà mensualment després del certificat previ de la Direcció General de Telecomunicacions i Investigació.
Cinquena. Requisits dels sol·licitants
Podran optar a la concessió d'estes beques els que tinguen els requisits següents:
Per a les beques d'informàtica i telecomunicacions:
- Llicenciats o enginyers superiors d'Informàtica o Telecomunicacions en qualsevol universitat espanyola.
- Diplomats o enginyers tècnics mitjans en Informàtica o Telecomunicacions en qualsevol universitat espanyola.
- Estudiants de 4t o 5é curs d'Informàtica o Telecomunicacions en qualsevol universitat espanyola, que puguen acreditar tindre aprovats els tres primers cursos complets.
- Els estudiants que hagen acabat el segon cicle de Formació Professional, en l'especialitat d'Informàtica, o algun cicle formatiu reglat d'Informàtica, d'acord amb la legislació espanyola aplicable.
Per a la beca de documentació:
- Llicenciats en Biblioteconomia i Documentació, o titulats superiors amb cursos d'especialització en Biblioteconomia i Documentació, o diplomats en Biblioteconomia i Documentació en qualsevol universitat espanyola.
Per a la beca d'assumptes jurídics:
- Llicenciats en Dret per qualsevol universitat espanyola.
- Estudiants de 4t o 5é curs de Dret en qualsevol universitat espanyola, que puguen acreditar tindre aprovats els tres primers cursos complets.
Sisena. Formalització de sol·licituds
Les sol·licituds per a la concessió de les beques regulades en esta resolució aniran dirigides a la Secretaria Autonòmica de Telecomunicacions i Societat de la Informació i es podran presentar en qualsevol dels registres de la Conselleria d'Infraestructures i Transport, tant de les delegacions territorials com del general, situat a l'avinguda de Blasco Ibáñez, 50, de la ciutat de València. Així mateix, les sol·licituds es podran presentar en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú, sense perjuí, del que disposa la disposició final primera del Decret 18/2004, de 13 de febrer, del Consell de la Generalitat, de Creació del Registre Telemàtic de la Generalitat i Regulació de les Notificacions Telemàtiques de la Generalitat.
El model de sol·licitud, que figura en l'annex I d'esta orde, estarà a la disposició dels interessats en qualsevol dels registres de la Conselleria d'Infraestructures i Transport, com també en les oficines del PROP de la Generalitat Valenciana.
A la sol·licitud s'adjuntarà la documentació següent:
1. Fotocòpia compulsada del DNI.
2. Fotocòpia compulsada del títol acadèmic acreditatiu dels requisits exigits en la base cinquena i de l'expedient acadèmic corresponent.
3. Currículum, del qual formaran part les seues dades personals, el domicili habitual, la data de naixement, el telèfon i, si és el cas, el fax i l'adreça de correu electrònic, l'experiència professional i qualsevol altre document que acredite la possessió d'altres títols o mèrits docents, professionals, coneixements d'idiomes, cursos, etc.
4. Declaració responsable que no està sotmés en cap de les prohibicions per a obtindre la condició de beneficiari, establides en l'article 13.2 de la Llei 38/2003, General de Subvencions, com també estar al corrent de les seues obligacions tributàries i de la Seguretat Social, que haurà de ser substituïda, esta última, pels corresponents certificats actualitzats si resultaren beneficiaris d'una beca, de conformitat amb el que disposa l'Orde de 30 de maig de 1996, de la Conselleria d'Economia, Hisenda i Ocupació, segons el model que es detalla en l'annex II.
En el cas que els documents exigits que s'han d'adjuntar a la sol·licitud ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o la dependència on van ser presentats o, si és el cas, emesos, i sempre que es mantinguen vigents i no hagen transcorregut mes de cinc anys des de l'acabament del procediment a què corresponguen.
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació, per altres mitjans, dels requisits a què es referix el document.
Setena. Termini de presentació de sol·licituds
1. El termini de presentació de sol·licituds serà de 15 dies naturals comptadors a partir de l'endemà de la publicació d'esta convocatòria en el Diari Oficial de la Generalitat.
2. Els sol·licitants hauran de tindre els requisits i les condicions d'esta convocatòria a l'acabament del termini de presentació d'instàncies.
Huitena. Òrgan instructor
La instrucció del procediment de concessió de les beques correspon a la Secretaria Autonòmica de Telecomunicacions i Societat de la Informació. Esta podrà realitzar totes les actuacions que considere necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.
Novena. Comissió de selecció
1. Per a l'examen de les sol·licituds de beques es constituirà una comissió avaluadora que estarà integrada pels membres següents:
President: el director general de Telecomunicacions i Investigació o persona en qui delegue.
Vocals:
- Quatre tècnics de la Direcció General de Telecomunicacions i Investigació, de la Conselleria d'Infraestructures i Transport, designats pel director general, un dels quals actuarà com a secretari.
La comissió avaluadora adaptarà el seu funcionament al que establix la convocatòria i de manera subsidiària a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La selecció dels becaris estarà donada per la puntuació obtinguda en el barem, que consta dels conceptes següents, per a tots els tipus de beques:
Titulació acadèmica fins a 3 punts
Coneixements addicionals en les matèries
pròpies de la beca, acreditats per mitjà de
cursos, experiències laborals, etc. fins a 3 punts
Coneixements de procediments
administratius de l'administració
autonòmica fins a 2 punts
Coneixements de valencià fins a 1 punt
Coneixements d'altres idiomes fins a 1 punt
La comissió avaluadora es reunirà dins dels 10 dies següents a l'acabament del termini de presentació de sol·licituds i podrà convocar, si així ho considera oportú, tots aquells candidats que complisquen els requisits exigits en esta convocatòria, a fi de comprovar, per mitjà d'una prova escrita i/o entrevista, aquells aspectes referents als mèrits adduïts i l'adequació a les activitats que s'han d'exercir que es consideren d'interés. La puntuació global de la prova escrita i/o entrevista serà de 0 a 10 punts.
3. La puntuació total dels sol·licitants de les beques serà la suma de les puntuacions obtingudes en el barem i en la prova escrita i/o entrevista en el cas que es realitzara.
Per al cas d'empat en les puntuacions entre dos o més sol·licitants, es prioritzarà aquell que haguera obtingut la major puntuació pel concepte de titulació acadèmica, i si persistira l'empat, caldrà ajustar-se a les respectives puntuacions dels candidats segons l'orde de conceptes establit en el número anterior d'esta base. Si no es desfera la igualtat després de l'aplicació dels anteriors criteris, caldrà ajustar-se a l'orde alfabètic per cognoms.
4. La comissió formularà una proposta de concessió de beques, dins del mes següent des de l'acabament del termini de presentació de sol·licituds, que contindrà la relació, per orde de puntuació, tant dels beneficiaris com dels sol·licitants no adjudicataris, i estos últims s'integraran en una borsa de reserva per si es produïra cap vacant.
El conseller d'Infraestructures i Transport es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
Deu. Òrgan de resolució de concessió de beques
Les beques seran adjudicades per resolució del conseller d'Infraestructures i Transport, a la vista de la proposta de la comissió avaluadora, en el termini màxim de tres mesos a partir de l'endemà de la publicació d'esta convocatòria en el Diari Oficial de la Generalitat. La resolució de concessió es publicarà, en el mateix termini, en el Diari Oficial de la Generalitat, acte que, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, produirà els efectes de notificació als interessats.
La resolució de concessió inclourà la relació de beneficiaris de les beques, acompanyada de la borsa de reserva dels aspirants que no en resulten adjudicataris, prioritzats per orde de puntuació.
La no-resolució per la qual s'adjudica dins del termini establit anteriorment produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Onze. Drets, obligacions, tutoria i incidències dels becaris
El gaudi de les beques serà incompatible amb qualsevol altra beca o ajuda semblant, com també l'exercici d'una activitat laboral fixa que impedisca complir les obligacions com a becari. La infracció d'esta regla deixarà sense efecte la beca adjudicada.
Així mateix, els beneficiaris de les beques, en els supòsits d'incórrer en alguna de les circumstàncies previstes en el títol II de la Llei 38/2003, General de Subvencions, estaran subjectes a l'obligació de reintegrar la totalitat o part de les quantitats percebudes més els corresponents interessos de demora, i també se'ls podrà aplicar el que disposa el títol IV de la citada de la llei.
La condició de becari no generarà, en cap moment, cap relació laboral amb la Generalitat. En el cas que es tinga prèviament la condició d'empleat de la Generalitat, este es quedarà en la situació administrativa que siga procedent d'acord amb la normativa vigent en matèria de funció pública.
Així mateix, la condició d'integrant de la borsa de reserva de becaris no generarà, en cap moment, cap relació laboral amb la Generalitat, ni compromís d'accedir, en qualsevol moment, a la condició de becari.
Immediatament abans d'entrar a realitzar les pràctiques professionals, els becaris hauran de presentar la documentació adequada que acredite el compliment de les seues obligacions tributàries i de la Seguretat Social, com també disposar de cobertura sanitària.
La Secretaria Autonòmica de Telecomunicacions i Societat de la Informació ordenarà les activitats i establirà la dedicació i els torns dels becaris d'acord amb els criteris i els mitjans disponibles en les àrees de la Direcció General de Telecomunicacions i Investigació on es realitze l'activitat, amb una dedicació total de 35 hores setmanals.
El becari haurà de complir els criteris de seguretat que marca la Secretaria Autonòmica de Telecomunicacions i Societat de la Informació per a la salvaguarda de la privacitat, confidencialitat i seguretat de la informació, i estarà obligat a guardar secret respecte de la que puga rebre i/o accedir directament o indirectament, com a resultat de l'exercici de les beques. En general, qualsevol informació sobre les pràctiques realitzades en l'esmentada Secretaria Autonòmica, com també qualsevol dada de caràcter personal serà considerada com a confidencial. Esta obligació persistirà durant la validesa de la beca i es mantindrà vigent, fins i tot, després de l'acabament d'esta. L'incompliment d'esta obligació determinarà les responsabilitats administratives, civils i penals previstes en la llei.
Finalitzat el gaudi de la beca, i amb un informe previ d'assistència, aprofitament i aptitud, s'estendrà el certificat corresponent.
El conseller d'Infraestructures i Transport resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia de l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de tindre els requisits necessaris.
Davant de les incidències, de les renúncies, dels abandons o dels incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció. A l'efecte es dictarà una resolució del conseller d'Infraestructures i Transport, que es notificarà als interessats.